stanford-oval/wikipedia huggingface dataset:
ירוק

ערך זה עוסק בצבע. אם התכוונתם למשמעות אחרת, ראו .
| --- | --- |

 שלשת הקסא:  #008000
 ייצוג RGB:  R=0, G=128, B=0
 ייצוג HSV:  H=120, S=100, V=50
 ייצוג CMYK:  C=100, M=0, Y=100, K=50
 
אישה הודית עונדת צמידים ירוקים ליד שקי אפונה ירוקה
תצלום של אילנית אוסטרלית לבנה
ירוק הוא צבע המתקבל על ידי אור בתחום אורכי גל מקורב של 520–570 ננומטר (תדירות מקורבת בין 525 ל-575 טרה-הרץ) בספקטרום הנראה לעין.
רגישותם של התאים קולטי האור לאחר הסתגלות לחשיכה (העקומה הסקוטופית) היא מרבית באורך גל של 507 ננומטר, בקירוב, המתאים לצבע כחול-ירוק, בעוד שלאחר הסתגלות לתנאי אור (העקומה הפוטופית), שיא הרגישות הוא באורך גל של כ-555 ננומטר, המתאים לירוק-צהבהב.
צבע ירוק נחשב אחד מצבעי היסוד החיבוריים, יחד עם אדום וכחול. לעומת זאת, בתערובות צבעים חיסוריות מתקבל ירוק על ידי ערבוב של צבענים צהובים וציאנים.
אטימולוגיה

המילה "יָרֹק" דומה מאוד למילה waraq, שלפי מודל השפה הפרוטו-שמית תיארה הן את הצבע הירוק ואת הצבע הצהוב באם השפות השמיות. (לפי המודל, בפרוטו-שמית היו שמות רק לארבעה צבעים: לאדום-חום, לירוק-צהוב, ללבן ולשחור). היא גם דומה למילה הערבית, המתארת עלה. הקשר בין המלים העבריות "יָרֹק" ו"ירקות", דומה ליחס האנלוגי בין המילים הערביות המתארות את הצבע הירוק ואת הירקות.
שימושים ומשמעויות סמליות

הצבע הירוק מסמל את הטבע משום שלמרבית הצמחים צבע ירוק, הנובע מתכונות בליעת האור של מולקולות הכלורופיל שבתאי עליהם בעיקר.
שימושים ומשמעויות סמליות > שימושים ברפואה

ירוק בהיר ופסטלי נתפס גם כצבע מרגיע ולכן הוא משמש לצביעת בגדי הצוות והציוד בבתי חולים.
שימושים ומשמעויות סמליות > שימושים בכלכלה

עליות בשערי המניות בבורסה מסומנות בצבע ירוק.
"ירוקים" הוא כינוי נפוץ בישראל ובארצות הברית לשטרות הדולר האמריקאי.
שימושים ומשמעויות סמליות > שימושים בתחבורה

אור ירוק ברמזור משמעותו: מותר להתקדם. מקור השימוש בצבע הוא בנוהג שבימאות, לסימון צד ימין של כלי שיט.
אור צד ירוק בכלי שיט או בכלי טיס מציין את צידו הימני (ירוק ימין, אדום שמאל).
ירוק הוא צבעם של האוטובוסים של חברת אגד.
שימושים ומשמעויות סמליות > שימושים בכוחות הביטחון

ירוק-זית הוא צבע המדים והציוד של כוחות היבשה בצה"ל. כתוצאה מכך, כוחות היבשה מכונים "הירוקים" בניגוד לאנשי חיל האוויר וחיל הים שמדיהם בצבע חאקי-בז'.
כלי הרכב של צה"ל והרק"ם נעים בגוונים בין ירוק-זית לבין חאקי. צבעים אלו מהווים גם הסוואה צבאית.
בזרוע היבשה של צה"ל, ירוק-כהה הוא גם צבע הכומתה של חיל המודיעין, ואילו ירוק-בהיר הוא צבע הכומתה של חטיבת הנח"ל.
במשטרת ישראל, ירוק-כהה הוא צבע הכומתה של משמר הגבול כשמדיהם של כוחות מג"ב הוא בצבע אפור. זאת בניגוד למדים כחולים-כהים ובגווני תכלת של שאר השוטרים "הכחולים".
שימושים ומשמעויות סמליות > שימושים בפוליטיקה

בפוליטיקה מסמל הצבע הירוק והכינוי "ירוקים" מפלגות ששמו להן למטרה לשמר את איכות הסביבה:
מפלגת הירוקים והתנועה הירוקה הן מפלגות ישראליות אשר שמו את נושא איכות הסביבה בראש מעייניהן.
ירוק הוא צבעה העיקרי של מרצ, מפלגת שמאל קיצונית ישראלית הדוגלת, בין היתר, גם בשמירה על הגנת הסביבה.
מפלגת עלה ירוק היא מפלגה ישראלית אשר שמה לה למטרה את עניין הלגיטימציה  ל"סמים קלים" (עישון המריחואנה) באמצעות מיסוד מטרה זו בחוק לכלל אזרחי ישראל הבגירים (כיום מריחואנה רפואית ניתנת לרכישה באמצעות מרשם מקופות החולים בישראל, אם כי - לחולים ולפצועים קשה עם כאבים כרוניים); וסמלה עלה מריחואנה ירוק. המפלגה עוסקת גם בנושאים סביבתיים.
הקו הירוק הוא קו שביתת-הנשק של מדינת ישראל עם מצרים, עם ירדן, עם סוריה ועם לבנון, כפי שנקבע בהסכמי שביתת הנשק שנחתמו בשנת 1949, לאחר מלחמת העצמאות, ועד לפריצת מלחמת ששת הימים בשנת 1967. שמו ניתן לו מכיוון שצויר בעיפרון ירוק על המפה שנעשה בה שימוש בדיונים.
שימושים ומשמעויות סמליות > שימושים בספורט

בישראל, ירוק הוא צבע המדים של קבוצות הספורט של מכבי חיפה ובפרט מועדון הכדורגל מכבי חיפה הידוע גם בכינוי "הירוקים". קבוצות נוספות שמדיהן ירוקים הן הפועל כפר סבא ומכבי אחי נצרת.
בבריטניה הצבע הירוק בספורט מזוהה עם מועדון הכדורגל סלטיק הסקוטי.
ירוק הוא צבעה של קבוצת הכדורסל בוסטון סלטיקס והמילווקי באקס מליגת ה-NBA.
ביוון הצבע הירוק מזוהה עם אגודת הספורט פנאתינאיקוס.
שימושים ומשמעויות סמליות > שימושים בדתות

ירוק הוא צבעה של דת האסלאם:
בקוראן הצבע ירוק מסמל את גנות העדן (בתאולוגיה האסלאמית יש שני גני עדן, אחד על הקרקע ואחד שמיימי).
הצבע הירוק מופיע בדגליהן של רבות מהמדינות המוסלמיות ברחבי העולם (וכן בדגלי מדינות ערב), למשל דגלה של ערב הסעודית מורכב מחרב והכרזת השהאדה על רקע ירוק.
ירוק הוא צבעו של ארגון הטרור האסלאמי חמאס.
אולם ביהדות, הצבע הירוק מסמל את שבט שמעון המקראי.
שימושים ומשמעויות סמליות > שימושים בתרבות

ירוק הוא צבעם של עלי המריחואנה, ולכן מסמל את התרבות ההיפית ואת תרבות הרגאי, המעודדות עישון מריחואנה.
ירוק הוא סמל לקנאה. הביטוי "ירוק מקנאה" מבטא זאת.
"ירוק" הוא כינוי בינלאומי לאדם חסר ניסיון בתחום כלשהו, אחד המתנהג כטירון.
ירוק זרחני הוא צבעה של הקהילה הטרנסג'נדרית בישראל. הצבע נבחר ב-2008 כי הוא בולט גם במקומות צבעוניים כמו מצעד הגאווה.
ב"לגנדריום של טולקין", בקרב האלפים מסמל הירוק את צבע החיים, ולכן בהלוויות של אלפים נהוג ללבוש בגדים ירוקים.
הצבע הירוק הוא הדומיננטי בחוברות הקומיקס של גרין לנטרן (הפקח הירוק) ושל חיל הפקחים הירוקים מבית DC קומיקס. הוא מסמל את כוח הרצון לפי הספקטרום הרגשי, שמעניק לעונדי טבעות הכוח הירוקות יכולת ליצור את כל העולה בדמיונם.
הערות שוליים

↑  Anthropology of Color: Interdisciplinary Multilevel Modeling edited by Robert E. MacLaury, Galina V. Paramei, Don Dedrick p 257
↑  ראו על כך,סורה 18(سورت الكهف) איה 31, סורה 55 (سورة الرحمان) איה 74
| צבעים וייצוגם במחשב |
| --- | --- | --- |
| גוני אפור | לבן • כסף • אפור • שחור |  |
| צבעי היסוד ב-RGB | אדום • ירוק • כחול |  |
| צבעים שניוניים | ציאן • צהוב • מג'נטה |  |
| צבעים שלישוניים | כתום • תרוג • ירוק אביב • תכלת • סגול • ורוד שושנה |  |
| פיגמנטי צביעה | אוכרה • ספיה • כחול פרוסי • וירידיאן • אולטראמרין |  |
| שונות | אינדיגו • ענבר • חום • זהב • נחושת • ארגמן • ורוד • שני • בורדו • בורגונדי • בז' • חאקי • טורקיז • ערמון • פנטון 448c • קרדינל • כתום בטיחותי • ירוק זית |  |
| הספקטרום האלקטרומגנטי |
| --- | --- | --- |
| קרינה אלקטרומגנטית | גלי רדיו • גלי מיקרו • תת-אדום • אור נראה • על-סגול • קרני רנטגן • קרני גמא |  |
| אור נראה (צבע) | אדום • כתום • צהוב • ירוק • כחול • סגול |  |
| --- | --- |
בקרת זהויות :  NLI: 987007540903005171  BnF: cb12499416n (data)  GND: 4369677-6  LCCN: sh85057206  NKC: ph1037445 
עץ אלון ירוק על דשא ירקרק
טקס הענקת כומתה ירוקה-בהירה של חטיבת הנח"ל
בספורט הישראלי, הצבע הירוק מזוהה ביותר עם מכבי חיפה, ובפרט עם מועדון הכדורגל מכבי חיפה.
דגל ערב הסעודית
פטריק מקהנרי

פטריק טימותי מקהנרי (באנגלית: Patrick Timothy McHenry; נולד ב-22 באוקטובר 1975) הוא פוליטיקאי אמריקאי שכיהן כחבר בית הנבחרים של ארצות הברית מטעם מחוז הקונגרס העשירי של מדינת קרוליינה הצפונית בין השנים 2005–2025. מקהנרי, חבר המפלגה הרפובליקנית, מייצג מחוז בחירה ובו שוכנות בין היתר הערים גרינסבורו, מורסוויל והייקורי. טרם היבחרו לקונגרס היה חבר בית הנבחרים של קרוליינה הצפונית למשך תקופת כהונה בודדת. בשנים 2014–2019 שירת כסגן הראשי של מצליף הסיעה הרפובליקנית, ומאז התכנסות הקונגרס ה-116 של ארצות הברית ב-2019 מכהן כחבר הבכיר בוועדת השירותים הפיננסיים של בית הנבחרים.
ב-3 באוקטובר החל לכהן כיושב ראש בית הנבחרים של ארצות הברית הזמני, בעקבות הדחתו של קווין מקארתי. כיהן בתפקיד במשך 22 יום, עד להיבחרתו של מייק ג'ונסון לתפקיד.
ביוגרפיה

מקהנרי נולד בגסטוניה (Gastonia) שבקרוליינה הצפונית. הוא גדל בגסטוניה הפרוורית, ואביו היה בעלים של "חברת דיקסטי לטיפוח מדשאות". מקהנרי למד בבית הספר התיכון אשברוּק, שם השתתף בתוכנית החינוך האזרחי של הקרן "Close Up Foundation", המעודדת התערבות אזרחית בממשלה בקרב צעירים. מקהנרי גדל על ברכי הנצרות הרומית-קתולית והיה הצעיר מבין חמשת ילדי הוריו. בשיא לימודיו באוניברסיטת המדינה של קרוליינה הצפונית, עבר מקהנרי למכללת בלמונט אבי (Belmont Abbey College). בבלמונט ייסד מקהנרי תא הסטונדטים של המפלגה הרפובליקנית במכללה, ולאחר מכן התמנה ליו"ר "פדרציית קרוליינה הצפונית של הרפובליקנים במכללות".
ההתמודדות הראשונה שלו לתפקיד ציבורי הייתה אל בית הנבחרים של קרוליינה הצפונית ב-1998, בעודו סטודנט. הוא זכה בבחירות המקדימות של המפלגה הרפובליקנית אך הפסיד ביום הבחירות הכלליות. המנצח הדמוקרטי היה אביו של חברו לספסל הלימודים מהתיכון. לאחר שהשלים ב-1999 לימודי תואר ראשון בהיסטוריה, מקהנרי עבד בחברת הייעוץ התקשורתי "DCI/New Media" שבוושינגטון הבירה. בשנת 2000 היה מעורב במסע הבחירות של ריק לאציו בבחירות לסנאט של ארצות הברית בניו יורק, כשעיקר עיסוקו היה הפעלת אתר האינטרנט "NotHillary.com", שניהל תעמולה נגד הילרי קלינטון.
באמצע הבחירות לנשיאות ארצות הברית 2000, שכר קארל רוב את מקהנרי להיות "מנהל הקואליציה הלאומית" במטה הבחירות הנשיאותי של מושל טקסס ג'ורג' ווקר בוש. בשלהי שנת 2000 ובראשית 2001 היה מקהנרי רכז מתנדבים בוועדת ההשבעה של בוש. לאחר שעבד במשך שישה חודשים בשנת 2001 כעוזר מיוחד עבור מזכירת העבודה של ארצות הברית איליין צ'או, שב מקהנרי לקרוליינה הצפונית והתמודד שוב אל בית המחוקקים המדינתי, וניצח בבחירות 2002. כתושב דנוור שבקרוליינה הצפונית, ייצג מקהנרי את מחוז הבחירה ה-109 שכולל בתוכו את מחוז גסטון בו גדל ונולד.
בבחירות 2004, אחרי קדנציה אחת בלבד בבית הנבחרים של קרוליינה הצפונית, התמודד מקהנרי אל בית הנבחרים של ארצות הברית במחוז הקונגרס העשירי כאשר קאס באלנג'ר (אנ') המכהן פרש מהחיים הפוליטיים. מקהנרי התמודד בבחירות מקדימות בהן התקיימה תחרות כבדה אך לבסוף גבר על יריבו, שריף מחוז קטאוובה דייוויד האפמן, בפער בן 85 קולות בלבד. בבחירות הכלליות גרף מקהנרי 64% מקולות הבוחרים, ניצח את מועמדת המפלגה הדמוקרטית אן פישר. ניצחונו של מקהרי בבחירות המקדימות היה שקול לניצחון בבחירות הכלליות בנובמבר שכן מחוז הקונגרס העשירי נחשב למעוז הרפובליקני המובהק ביותר בקרוליינה הצפונית, ומאז 1963 רק רפובליקנים מייצגים אותו בבית הנבחרים. בקונגרס ה-110, בגיל 33, היה מקהנרי הצעיר ביותר מבין חברי בית הנבחרים האמריקאי.
בינואר 2021 מקהנרי לא הצטרף לרוב חברי הקונגרס הרפובליקנים שצידדו בניסיונותיו של נשיא ארצות הברית דונלד טראמפ לערער על תוצאות הבחירות לנשיאות. הוא הצביע בעד אישור קולות האלקטורים של אריזונה ושל פנסילבניה במהלך ספירת קולות חבר האלקטורים בבחירות לנשיאות ארצות הברית 2020.
ב-3 באוקטובר 2023, בעקבות הדחתו של קווין מקארתי, נהפך ליושב ראש בית הנבחרים של ארצות הברית בפועל. ב-25 באוקטובר מייק ג'ונסון נבחר לתפקיד והחליף את מקהנרי.
בשנת 2024 הוא הודיע שלא יתמודד על כהונה נוספת בקונגרס ובהמשך במקומו נבחר פאט האריגן.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑   גרדיאן, רויטרס, אי־פי וניו יורק טיימס, מקארתי: הודחתי כחלק מקמפיין אישי נגדי מטעם אנשי ימין קיצוני במפלגה הרפובליקאית, באתר הארץ, 4 באוקטובר 2023
↑  הארי סטיבנס ואחרים, How members of Congress voted on counting the electoral college vote, באתר וושינגטון פוסט, 7 בינואר 2021 (באנגלית)
↑  ynet והסוכנויות, מדוע היו"ר הרפובליקני הודח, ומה יעשו תומכי טראמפ אחרי המרד? מדריך לכאוס בקונגרס, באתר ynet, 4 באוקטובר 2023
| --- | --- |
בקרת זהויות :  GND: 1323425861  US Congress: M001156  VIAF: 3510171191113758030002   WorldCat (עם VIAF): 3510171191113758030002
קייטי פורטר

קת'רין מור פורטר (באנגלית: Katherine Moore Porter; נולדה ב-3 בינואר 1974) היא משפטנית אמריקאית שכיהנה כחברת בית הנבחרים של ארצות הברית מטעם מחוז הקונגרס ה-45 של מדינת קליפורניה בין השנים 2019–2025. בתחום מחוז קונגרס זה שוכן האזור הדרום-מרכזי של מחוז אורנג', הכולל בתוכו את הערים אירוויין, אנהיים וטאסטין.
ביוגרפיה

פורטר נולדה בינואר 1974, וגדלה בקהילה חקלאית קטנה באיווה. אביה היה חקלאי שעשה הסבה מקצועית לבנקאי. לאחר סיום לימודיה באקדמיית פיליפס, למדה פורטר באוניברסיטת ייל, שם למדה לימודים אמריקאים. התזה שלה לקבל תואר ראשון נכתבה תחת הכותרת "השפעות החקלאות הארגונית על הקהילה הכפרית". מאוחר יותר נרשמה אל בית הספר למשפטים באוניברסיטת הרווארד, שם למדה אצל מי שתהא לימים חברת הסנאט של ארצות הברית מטעם מסצ'וסטס, אליזבת וורן, וסיימה בכבוד רב את לימודיה לתואר דוקטור במשפטים ב-2001.
ב-2006 הצטרפה פורטר לסגל ההוראה של מכללת המשפטים באוניברסיטת איווה. במרץ 2012 מונתה בידי התובעת הכללית של קליפורניה קמלה האריס למפקחת העצמאית של הבנקים על הסדרי משכנתאות ארציים בסך 25 מיליארד דולר אמריקני. בתפקיד זה, היא פיקחה על הוצאת רפורמות הבנקים בענייני הסדרי המשכנתאות לפועל, שהיקפן נאמד בכ-9.5 מיליארד דולר. פורטר היא פרופסור מוסמכת בבית הספר למשפטים של אוניברסיטת קליפורניה באירוויין. ספר הלימוד שלה "חוק הצרכן המודרני" עוסק בחוקי צרכנים לאור חוק דוד-פרנק והלשכה להגנת הצרכן הפיננסי (CFPB).
במהלך בחירות 2018 בארצות הברית התמודדה פורטר לבית הנבחרים של ארצות הברית מטעם מחוז הקונגרס הארבעים וחמישה של קליפורניה נגד נציגת המחוז המכהנת מטעם המפלגה הרפובליקנית, מימי וולטרס. אחרי שגברה על יריבתה וולטרס בבחירות הכלליות, נהפכה פורטר לדמוקרטית הראשונה המייצגת את מחוז הקונגרס ה-45 של קליפורניה מטעם המפלגה הדמוקרטית מאז שזה נוסד ב-1983. פורטר לא עשתה שימוש בכספי התרמה חוץ-מפלגתיים במהלך מסע הבחירות שלה, והיא תומכת בביטול פסק דין Citizens United נגד FEC של בית המשפט העליון של ארצות הברית. בבית הנבחרים היא חברה בוועדת השירותים הפיננסיים.
במהלך פברואר 2023, לאחר הודעת הסנטורית הוותיקה דיאן פיינסטיין שלא תתמודד על קדנציה נוספת בבחירות 2024, הודיעה פורטר כי היא מתכוונת להתמודד על התפקיד. היא הצליחה לגייס מעל מיליון דולר תוך 24 מרגע הצהרתה. מולה התמודדו בפריימריז הדמוקרטי על התפקיד חברת הקונגרס ברברה לי וחבר הקונגרס אדם שיף. בפריימריז המדינתי, המתנהל ללא השתייכות מפלגתית כאשר שני המובילים ממשיכים לבחירות הכלליות, הגיעה שלישית אחרי שיף ואחרי סטיב גרוביי, שחקן בייסבול לשעבר ומועמד מטעם המפלגה הרפובליקנית. משלא העפילה לבחירות הכלליות גם לא התמודדה בבחירות לבית הנבחרים, וכהונתה תמה ב-3 בינואר 2025.
חיים אישיים

פורטר הייתה נשואה בעבר למתיו הופמן, אבי שלושת ילדיה. בני הזוג התגרשו בעקבות מקרים מרובים של התעללות פיזית ומנטלית מצדו, ויש לה משמורת ילדים מלאה על כל שלושת ילדיה. ב-2013 התגרשו בני הזוג והיא אם חד-הורית.
הערות שוליים

↑  מרטין ויסקול, All the facts on Katie Porter, challenger to Rep. Mimi Walters’s re-election bid, באתר Orange County Register‏, 3 באפריל 2017 (באנגלית)
↑  דיינה גודייר, Katie Porter’s Quest to Turn Orange County, California, Blue, באתר ניו יורקר, 3 בנובמבר 2018 (באנגלית)
↑  Max Greenwood, Porter rakes in $1.3M in first 24 hours of Senate bid, The Hill, ‏2023-01-11 (באנגלית אמריקאית)
↑  לורה באסט,Katie Porter Survived Domestic Abuse, Only To Have It Used Against Her In Her Campaign, באתר הפינגטון פוסט, 5 בנובמבר 2018 (באנגלית)
| --- | --- |
בקרת זהויות :  GND: 1206479787  SNAC: w6g26rgh  US Congress: P000618  VIAF: 35158491050911920006   WorldCat (עם VIAF): 35158491050911920006
גבורי סידיבי

| --- | --- |

גבורי סידיבי, 2014
 לידה:  6 במאי 1983 (בת 41) ברוקלין, ניו יורק, ארצות הברית
 מדינה:  ארצות הברית 
 תקופת הפעילות:  מ-2009
 מקום לימודים:  מרסי קולג'  תיכון וושינגטון אירווינג  Borough of Manhattan Community College 
 פרסים והוקרה:  פרס NAACP Image לשחקנית בסרט קולנוע (2010)  פרס אינדפנדנט ספיריט לשחקנית הראשית (2010)  מאה הנשים של אוקיי אפריקה (2018) 
 פרופיל ב-IMDb
 
גבורי סידיבי (באנגלית: Gabourey Sidibe; נולדה ב-6 במאי 1983) היא שחקנית אמריקאית, אשר התפרסמה בסרט הבכורה שלה "פרשס" (2009), עליו קיבלה מועמדויות לפרס אוסקר לשחקנית הטובה ביותר, לפרס גלובוס הזהב לשחקנית הטובה ביותר ולפרס באפט"א לשחקנית הטובה ביותר. לאחר מכן התפרסמה בתפקידיה כאנדריאה ג'קסון בסדרה "מזל סרטן" ברשת שואוטיים וכבקי ויליאמס בסדרה "אימפריה" ברשת פוקס.
ביוגרפיה

סידיבי נולדה בשכונה בדפורד-סטייבסנט הנמצאת בגזרה הצפונית של ברוקלין שבניו יורק, לזמרת הרית'ם אנד בלוז וגוספל אליס טאן רידלי ולאיבנו סידיבי, נהג מונית ממוצא סנגלי. סידיבי גדלה אצל דודתה, הפעילה הפמיניסטית דורותי פיטמן יוז.
סידיבי למדה במכללה הקהילתית של מנהטן, ולאחר מכן נרשמה למכללת העיר ניו יורק אך פרשה טרם סיימה את לימודיה.
קריירה

בשנת 2009 שיחקה סידיבי בתפקיד הקולנועי הראשון שלה, התפקיד הראשי בסרט הדרמה "פרשס" המבוסס על הרומן "פוש". היא הועמדה לפרס אוסקר לשחקנית הטובה ביותר, לפרס גלובוס הזהב ולפרס באפט"א לקולנוע.
בשנים 2010-2013 שיחקה בסדרה "מזל סרטן" בתור אנדריאה ג'קסון, אחת מהתלמידות של הגיבורה חולת הסרטן קתי ג'יימיסון, ביניהן נוצר קשר מיוחד. על תפקידה בסדרה הייתה סידיבי מועמדת לפרס NAACP Image בקטגוריית שחקנית המשנה הטובה ביותר ב-2012 וב-2013.
בשנת 2011 הופיעה בקומדיית הפשע "מיליארד סיבות לשוד" בתפקיד עוזרת הבית הג'מייקנית אודסה מונטרו.
באוקטובר 2013 הצטרפה לעונה השלישית של הסדרה "אימה אמריקאית: הכישוף" שם היא שיחקה את דמותה של מכשפה צעירה בשם קוויני, בובת וודו אנושית. במרץ 2014, אישרה את המשך השתתפותה גם בעונה הרביעית של הסדרה, "אימה אמריקאית: פריק שואו", אשר עלתה לשידור באוקטובר 2014, בה סידיבי מגלמת את דמותה של רג'ינה רוס.
החל משנת 2015 עד 2020, היא גילמה את בקי ויליאמס, העוזרת של לושיוס ליון(טרנס הווארד), הדמות הראשית בסדרה, באופרת הסבון המוזיקלית "אימפריה" ברשת FOX.
חיים אישיים

בנובמבר 2020, סידיבי הודיעה על אירוסיה לברנדון פרנקל.בני הזוג נישאו במרץ 2021.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2009 | פרשס | קלריס פרשס ג'ונס | זכיות: פרס אינדפנדנט ספיריט לשחקנית הטובה ביותר (2010) פרס סטלייט לכישרון חדש יוצא מן הכלל (2010) מועמדויות: פרס אוסקר לשחקנית הטובה ביותר (2010) פרס גלובוס הזהב לשחקנית הטובה ביותר (2010) פרס באפט"א לשחקנית הטובה ביותר בתפקיד ראשי (2010) פרס גילדת שחקני המסך לשחקנית הטובה ביותר (2010) |
| 2011 | Yelling to the Sky | לאטוניה ויליאמס |  |
| 2011 | מיליארד סיבות לשוד | אודסה מונטרו |  |
| 2012 | שבעה פסיכופתים | שאריס |  |
| 2014 | ציפור לבנה בסופת שלג | בת' |  |
| 2014 | שותפות לחיים | ג'ן |  |
| 2014 | טופ פייב | עצמה |  |
| 2015 | Gravy | ווינקטה |  |
| 2016 | גרימסבי | באנו |  |
| 2019 | בואו איך שאתם | סם |  |
| 2020 | אנטבלום | דון |  |
| 2022 | Asking for It | רודי |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2013-2010 | מזל סרטן | אנדריאה ג'קסון | תפקיד משני (4 עונות); 30 פרקים |
| 2011 | Glenn Martin DDS | קיישה | דיבוב; פרק: "Date with Destiny" |
| 2012 | אבא אמריקאי | נערת מסיבות | דיבוב; פרק: "Stanny Tendergrass" |
| 2014-2013 | אימה אמריקאית: הכישוף | קוויני | תפקיד ראשי; 12 פרקים |
| 2014 | אימה אמריקאית: פריק שואו | רג'ינה רוס | 3 פרקים |
| 2020-2015 | אימפריה | בקי ויליאמס | תפקיד ראשי (6 עונות); 98 פרקים |
| 2017-2015 | אנשים קשים | דניס | 12 פרקים |
| 2016 | אימה אמריקאית: המלון | קוויני | פרק: "Battle Royale" |
| 2016 | Brad Neely's Harg Nallin' Sclopio Peepio | דמויות שונות | דיבוב; 10 פרקים |
| 2016 | היסטוריה שתויה | אלה פיצג'רלד | פרק: "Legends" |
| 2017 | בוג'ק הורסמן | תמרה | דיבוב; פרק: "The Old Sugarman Place" |
| 2017 | דוק רופאת צעצועים | הילרי מול | דיבוב; פרק: "Toy Hospital: Mole Money, Mole Problems/Yip Yip Boom" |
| 2018 | אימה אמריקאית: אפוקליפסה | קוויני | 5 פרקים |
| 2021 | The Harper House | שונה בראדלי | דיבוב; 7 פרקים |
| 2021 | Santa Inc. | גולדי | דיבוב; 8 פרקים |
| 2025 | סטוגו | פרנסיס | דיבוב |
הערות שוליים

↑  Gabourey Sidibe Reveals She Married Fiancé Brandon Frankel Over a Year Ago: 'Surprise!', Peoplemag (באנגלית)
| פרס NAACP Image לשחקנית יוצאת מן הכלל בסרט קולנוע |
| --- | --- | --- |
| 1969–1999 | אסטל אוונס (1969) • ברברה מקנייר (1970) • ג'יין פונדה (1971) • דיאנה רוס (1972) • אסתר אנדרסון (1974) • דיאן קארול (1975) • דניס ניקולס (1976) • סיסלי טייסון (1977) • סיסלי טייסון (1978) • מייוויס וושינגטון (1979) • איירין קארה (1980) • ג'יין קנדי (1982) • ג'ניפר בילס (1983) • אלפרה וודארד (1984) • טינה טרנר (1985) • וופי גולדברג (1986) • טרייסי וולף (1987) • וופי גולדברג (1988) • רובי די (1989) • וופי גולדברג (1992) • וופי גולדברג (1993) • אנג'לה באסט (1994) • אנג'לה באסט (1996) • ויטני יוסטון (1997) • ונסה ויליאמס (1998) • אנג'לה באסט (1999) |  |
| 2000–היום | ניה לונג (2000) • סאנה לאת'ן (2001) • האלי ברי (2002) • אנג'לה באסט (2003) • קווין לטיפה (2004) • קרי וושינגטון (2005) • קימברלי אליס (2006) • קיקי פאלמר (2007) • ג'ורני סמולט (2008) • רוזריו דוסון (2009) • גבורי סידיבי (2010) • האלי ברי (2011) • ויולה דייוויס (2012) • ויולה דייוויס (2013) • אנג'לה באסט (2014) • טראג'י פ. הנסון (2015) • סאנה לאת'ן (2016) • טראג'י פ. הנסון (2017) • אוקטביה ספנסר (2018) • אמנדלה סטנברג (2019) • לופיטה ניונגו (2020) • ויולה דייוויס (2021) • ג'ניפר הדסון (2022) • ויולה דייוויס (2023) • פנטזיה בארינו (2024) |  |
| פרס Black Reel להופעה הראשית הטובה ביותר |
| --- | --- | --- |
| השחקן הראשי הטוב ביותר (2000–2022) | דנזל וושינגטון (2000) • דנזל וושינגטון (2001) • דנזל וושינגטון (2002) • דרק לוק (2003) • צ'ואיטל אג'יופור (2004) • ג'יימי פוקס / ברני מק (2005) • טרנס הווארד (2006) • פורסט ויטאקר (2007) • דב פאטל (2008) • מורגן פרימן (2010) • אנתוני מאקי (2011) • ג'ון בויגה (2012) • דנזל וושינגטון (2013) • צ'ואיטל אג'יופור (2014) • דייוויד אוילאו (2015) • מייקל בי. ג'ורדן 2016) • דנזל וושינגטון (2017) • דניאל קלויה (2018) • צ'דוויק בוזמן (2019) • אדי מרפי (2020) • צ'דוויק בוזמן (2021) • ויל סמית' (2022) |  |
| השחקנית הראשית הטובה ביותר (2000–2022) | ניה לונג (2000) • סאנא לאטאן (2001) • האלי ברי (2002) • אנג'לה באסט (2003) • סאנא לאטאן (2004) • אירמה פי הול / סופי אוקונדו (2005) • קימברלי אליס (2006) • קיקי פאלמר (2007) • קווין לטיפה (2008) • גבורי סידיבי (2010) • קרי וושינגטון (2011) • ויולה דייוויס (2012) • קוובנז'ניי ווליס (2013) • דנאי גורירה (2014) • גוגו אמבתה-רו (2015) • טיונה פאריס (2016) • רות נגה (2017) • נטלי פול (2018) • קיקי ליין (2019) • לופיטה ניונגו (2020) • ויולה דייוויס (2021) • טסה תומפסון (2022) |  |
| ההופעה הראשית הטובה ביותר (2023–הווה) | ג'פרי רייט (2023) |  |
| --- | --- |
בקרת זהויות :  NLI: 987007421536505171  BNE: XX5093497  BnF: cb16592833c (data)  CANTIC: a11124647  GND: 142408808  ISNI: 0000 0001 2032 5062  LCCN: no2010039493  SUDOC: 157059766  VIAF: 108042896   WorldCat (עם VIAF): 108042896
וסקולר ביוג'ניקס

| --- | --- |

 נתונים כלליים
 סוג:  חברה ציבורית נאסד"ק: VBLT
 תקופת הפעילות:  2000–2024 (כ־24 שנים) 
 תאריך מיזוג:  10/2023
 מיקום המטה:  מודיעין, ישראל
 ענפי תעשייה:  תעשיית התרופות
 מנכ"ל:  פרופ' דרור חרץ
 עובדים:  38 (2020)
  
 www.vblrx.com
 
וסקולר ביוג’ניקס בע”מ (Vascular Biogenics Ltd), הפועלת גם תחת השם VBL Therapeutics, היא חברה ביופרמצבטית ישראלית שנמצאת בשלב פיתוח קליני מתקדם הממוקדת במחקר, פיתוח ומסחור של טיפולים ראשונים מסוגם לסרטן. החברה נוסדה בשנת 2000 והיא חברה ציבורית הנסחרת בארצות הברית. מנכ"ל החברה מיום היווסדה ועד אוקטובר 2023 היה פרופ' דרור חרץ.
התרופה האונקולוגית המובילה של החברה, VB-111, היא תרופה ביולוגית ניסיונית המבוססת על טכנולוגיות ריפוי גנטי לטיפול בגידולים מוצקים אשר נמצאת במהלכו של ניסוי קליני מבוקר למטרת רישום, לטיפול בסרטן שחלות חוזר. ניסוי זה, שמכונה OVAL צפוי לגייס כ- 400 חולות בארה”ב, ישראל, אירופה ויפן. במרץ 2020 פרסמה החברה תוצאות ביניים חיוביות במחקר זה.
VBL פיתחה גם תרופות מחקר חדשניות נוספות, כולל פלטפורמת ה- VB-600 של תרופות ביולוגיות לסרטן ולמחלות דלקתיות, ותוכנית ה’לסינוקסואידים’ (Lecinoxoids) של מולקולות אנטי-דלקתיות, עם פוטנציאל לטיפול בהתויות שונות.
מניות החברה הונפקו באוקטובר 2014 בבורסת נאסד"ק, ועד לפברואר 2023 איבדו 98% מערכן, והחברה הפכה למעשה לשלד בורסאי.
באוקטובר 2023 מיזגה החברה לתוכה את חברת התרופות האמריקאית הפרטית Notable Labs, שהפכה בדרך זו לחברה ציבורית הנסחרת בנאסד"ק.
באוקטובר 2024 החברה Notable Labs הגישה בקשה לפשיטת רגל.
הערות שוליים

↑  גלי וינרב, ‏VBL הופכת מחברת פיתוח תרופות לשלד בורסאי, באתר גלובס, 28 בפברואר 2023
↑  Notable Labs Closes Merger Transaction With VBL Therapeutics, Notable Labs, October 16, 2023
↑  James Waldron, Notable goes bankrupt, ending plans for Boehringer cancer drug, www.fiercebiotech.com, ‏2024-10-15 (באנגלית)
סופר הרון

סופר הרון HF (באנגלית: Super Heron) הוא כלי טיס בלתי מאויש (כטב"ם) מסוג MALE ‏(Medium-Altitude Long-Endurance), המיועד למשימות מודיעין ומעקב, שפותח על ידי מפעל מל"ט של התעשייה האווירית לישראל (תע"א). הוא מסוגל לשהות באוויר 45 שעות ברציפות, ולו טווח טיסה של כ-1,000 ק"מ. סדרת ההרון (ובעיקר ההרון TP שיצא בפברואר 2010) נחשבת להצלחה גדולה (בשימוש על ידי 18 מדינות שונות).
הסופר הרון HF הוצג לראשונה בפברואר 2014, בסלון האווירי בסינגפור (Singapore Airshow). ההחלטה לחשוף אותו דווקא בסינגפור מלמדת על תפישת התע"א את שוק ה-UAV המתפתח באסיה. בפרסום הראשוני נמסר כי הסופר הרון הוא שיפור משמעותי של גרסת הרון קודמת - 'שובל (הרון 1)', שהוצג ב-2007. הסופר הרון לא עבר לייצור סדרתי בסופו של דבר.
נתונים טכניים > ביצועים

רדיוס פעולה:
בתקשורת קו ראייה לתקשורת אלחוטית (LOS - Line of sight) – מעל 250 קילומטרים
בתקשורת מעבר לקו הראייה (BLoS - Beyond Line of Sight) – מעל 1000 ק"מ (באמצעות תקשורת לווינית)
שהייה באוויר – עד 45 שעות
תקרת טיס – מעל 34,600 רגל
מהירות שיוט – 60-80 קשר
מהירות מרבית – מעל 170 קשר (שיפור משמעותי מהדגם הקודם "הרון 1" - 115 קשר)
נתונים טכניים > מידע טכני

משקל המראה מרבי – 1,450 קילוגרם (שיפור של כ-200 ק"ג)
מטען מרבי (כולל דלק) – עד 450 קילוגרם
מוטת כנף – 17 מטרים
נתונים טכניים > מאפיינים מרכזיים ויכולות עיקריות

מערכת הנעה מתקדמת – מנוע דלק כבד (דיזל) 200 כ"ס
מגוון תצורות למשימות מודיעין, סיור ימי ועוד
יכולת רב-מטע"דית / רב-משימתית
יכולות המראה ונחיתה אוטומטיות
מערכת תקשורת מתקדמת ויכולת שילוב במרחב האווירי
יכולת נשיאת מטע"דים ומערכות על הכנפיים, במספר נקודות תלייה